Ministerul Mediului a alocat un miliard de lei pentru programul Rabla Plus 2024, prin care se oferă subvenții pentru achiziționarea de automobile electrice și hibrid.
Programele Rabla și Rabla Plus 2024 au fost lansate în ziua de 19 martie 2024. Ministrul Mediului, Mircea Fechet, a subliniat că un miliard de lei reprezintă un buget record pentru Rabla Plus.
"Anul acesta la Rabla plus, adică la autoturisme electrice şi plug-in hibrid, avem un buget record, respectiv un miliard de lei, cea mai mare sumă pe care Ministerul Mediului, Apelor şi Pădurilor o pune la dispoziţie. După lungi discuţii cu colegii de la AFM şi cu cei de la minister am decis că aceasta este calea cea dreaptă, să majorăm bugetul pentru transport verde şi să echilibrăm cu celelalte bugete", a declarat ministrul Fechet.
Ministrul Mediului a prezentat această idee la Craiova, cu prilejul unei vizite pe care a făcut-o la fabrica Ford. Ministrul a susținut că acest buget, pentru Rabla Plus, "se corelează cu alt element de noutate, respectiv cu faptul că la Ford se va produce în curând primul autoturism electric din România". Ministrul Mediului a făcut o aluzie la faptul că modelul electric Dacia Spring, deși foarte vândut în România, nu este produs în România ci în China. "Este o veste extraordinară pentru mediu, pentru calitatea aerului în România şi pentru economia românească în general. Asta nu înseamnă doar un aer mai curat şi mai puţine noxe în atmosferă, ci şi că banii pe care îi punem la dispoziţie pentru Rabla Plus vor rămâne în România. Este extrem de important ca aceşti bani să nu plece peste hotare. De multe ori, fie că finanţăm panouri fotovoltaice, fie că finanţăm autovehicule electrice, constatăm că de multe ori banii nu rămân nici în România şi nici măcar în Europa", a susținut ministrul Fechet.
Administrația Fondului pentru Mediu (AFM) anunțase că, în anul 2024, ecotichetul pentru un automobil electric va fi în valoare de 25.500 de lei. Ecotichetul pentru un automobil hibrid va fi de 13.000 de lei. Una dintre condițiile impuse pentru acordarea subvenției este ca automobilul electric nou să fie în valoare de cel mult 70.000 de euro (inclusiv TVA).
Acum un an, conducerea Ford anunța că va produce, la Craiova, din anul 2024, modelul electric E-Transit Courier. Tot din anul 2024, la Craiova s-ar produce o versiune electrică a automobilului Ford Puma. Acest model se va numi Ford Puma EV.